b'\n_START_ARTICLE_\nSmetana\n_START_PARAGRAPH_\nSmetana je mle\xc4\x8dna ma\xc5\xa1\xc4\x8doba, ki se nabira na povr\xc5\xa1ini mleka. Pridobljena je lahko s posnemanjem ali naravnim vzgonom._NEWLINE_\xc4\x8ce napolnimo \xc5\xa1e toplo pomol\xc5\xbeeno mleko v plitvo posodo ter ga pustimo pri primerni temperaturi, se po enem dnevu ma\xc5\xa1\xc4\x8dobe, ker so specifi\xc4\x8dno la\xc5\xbeje, izlo\xc4\x8dijo na povr\xc5\xa1ino povr\xc5\xa1ino in fermentirajo ob pomo\xc4\x8di mle\xc4\x8dnokislinskih bakterij. Tako na neindustrijski na\xc4\x8din pridobivamo kislo smetano. Sladko smetano pa pridobivamo s pomo\xc4\x8djo posnemalnika. Pridobljena smetana mora vsebovati najmanj 10\xc2\xa0% ma\xc5\xa1\xc4\x8dobe, v posnetem mleku pa ostane vsaj \xc5\xa1e 0,6\xc2\xa0% ma\xc5\xa1\xc4\x8dobe.\n_START_SECTION_\nVrste\n_START_PARAGRAPH_\nSmetano najpogosteje delimo na sladko in kislo._NEWLINE_Sladka smetana ima nekoliko vi\xc5\xa1jo vsebnost mle\xc4\x8dne ma\xc5\xa1\xc4\x8dobe, od 10\xc2\xa0% do 35\xc2\xa0%, je belo-rumenkaste barve, zna\xc4\x8dilnega vonja in prijetnega sladkastega okusa. Lahko je sve\xc5\xbea ali trajna. Sve\xc5\xbea je pridelana iz pasteriziranega in homogeniziranega mleka in v hladilniku svojo kakovost ohrani ve\xc4\x8d dni. Trajna je segreta na vi\xc5\xa1jo temperaturo sterilizacije ter zato ohrani svojo kakovost dalj \xc4\x8dasa._NEWLINE_U\xc5\xbeivamo jo lahko v teko\xc4\x8dem ali stepenem stanju. Stepena smetana je narejena s stepanjem ali me\xc5\xa1anjem zraka v smetano z ve\xc4\x8d kot 30\xc2\xa0% ma\xc5\xa1\xc4\x8dobe, ki se tako iz teko\xc4\x8de spremeni v trdno._NEWLINE_Kisla smetana je fermentirani mle\xc4\x8dni izdelek, pridobljen s pomo\xc4\x8djo izbranih mle\xc4\x8dnokislinskih bakterij v procesu fermentacije smetane. Obi\xc4\x8dajno vsebuje 20\xc2\xa0% mle\xc4\x8dne ma\xc5\xa1\xc4\x8dobe in je v kuhinji pomemben dodatek razli\xc4\x8dnim jedem, lahko pa jo u\xc5\xbeivamo tudi samo ali namazano na kruhu.\n_START_SECTION_\nIzdelki iz smetane\n_START_PARAGRAPH_\nMaslo je obi\xc4\x8dajno izdelano iz pasterizirane sladke smetane, obdelane s postopki metenja, izpiranja, gnetenja in oblikovanja._NEWLINE_Sladoled je verjetno najbolj znana in priljubljena sladica, narejena iz mleka, smetane, jogurta in sirotke.\n_START_SECTION_\nVpliv na zdravje\n_START_PARAGRAPH_\nSmetana vsebuje velike koli\xc4\x8dine zau\xc5\xbeitih nasi\xc4\x8denih ma\xc5\xa1\xc4\x8dobnih kislin, ki predstavljajo enega izmed pomembnih dejavnikov tveganja za nastanek bolezni srca in o\xc5\xbeilja ter drugih kroni\xc4\x8dnih obolenj, zato jo je treba uporabljati zmerno. Obenem pa je bogata z vitaminoma A in D, ki pripomoreta k optimalnemu razvoju vida in splo\xc5\xa1ni odpornosti. Vitamin A prispeva k izgradnji kosti, vitamin D pa pri vezavi kalcija v kosteh.'